《斯远作冷语甚佳以其富贵神仙中致非畸人山泽所宜戏次韵柬之》
宋代·韩淲

飞流作枕山作屏，采薇散发神气宁。岩扉无人昼长扃，几回午梦惊独醒。

水边石上草自馨，岚光近散远以凝。长飙撼树时静听，洒然尘销天籁清。

幽禽刷羽飞来轻，泉源舞荇声泠泠。殷雷收暑甘雨零，碧落乍空鹳且鸣。

闲身无用心太平，试琢新语朱弦声。世俗所为吾不应，因君诗来如饮冰。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。